Austin
        
         (bilmerke)
Store norske leksikon,Teknologi og industri,Transport,Bil,Bilmerker
Austin er et britisk bilmerke, produsert fra 1906 til 1989. Merket ble etablert av Herbert Austin (1866–1941), som tidligere hadde ledet bilavdelingen i Wolseley-fabrikken. Han var en ledende skikkelse i britisk industri og ble adlet for sin innsats og fikk tittelen Lord Austin of Longbridge.
Historie Austins fabrikk i Longbridge ved Birmingham var i 1930-årene blant de største i Europa og laget biler av alle typer. Særlig kjent var den lille Austin Seven fra 1922. Under andre verdenskrig laget fabrikken også rundt 3000 fly av typen Lancaster og Hurricane. I 1952 ble Austin og Morris (Nuffieldkonsernet) slått sammen til The British Motor Corporation (senere British Motor Holdings). Rasjonalisering gjorde at mange modeller til dels mistet sitt særpreg, og ved slutten av 1950-årene var det stort sett bare merkenavnet som skilte Austin- og Morrisbilene. 1959 kom en ny liten biltype med forhjulsdrift, tverrstilt motor og gummifjæring, konstruert av Alec Issigonis (1906–88). Austin kalte den først Austin Seven, etter hvert brukte både Austin og Morris modellbetegnelsen Mini, som fra 1970 ble et eget merkenavn. 1966 ble Jaguar overtatt av British Motor Holdings, to år senere gikk konsernet sammen med Leyland Motor Corp. til British Leyland. En rekke omstruktureringer og eierskifter fulgte i 1970- og 1980-årene; fra 1986 inngikk Austin i Rover Group. De siste bilene med merket Austin ble produsert i 1989, etter dette forsvant merket helt. Les mer i Store norske leksikon Morris Mini